Realdania Byg køber Amtmandsboligen i Hjørring. Det sker for at bevare det fredede anlæg opført og tegnet i 1910 af Hack Kampmann, der anses for en af 1900-tallets store danske arkitekter. Ejendommen skal nu restaureres, så den i fremtiden kan bidrage til udviklingen af Hjørring bymidte.

Hvidmalede pilastre flankerer hovedindgangen. Over døren knejser det danske rigsvåben og inskriptionen "Herren er min hjælper" på latin. Amtmandsboligen er et stramt symmetrisk trefløjet anlæg i nyklassicistisk stil og med en klar symbolik. Dette er etatens hus. - Hack Kampmann er uden tvivl en af de vigtigste skikkelser i dansk arkitekturhistorie i slutningen af 1800-tallet og begyndelsen af 1900tallet. Og amtmandsboligen i Hjørring er et rigtigt flot eksempel på Kampmanns udsøgte evner som arkitekt. Derfor er vi glade for at kunne bevare dette bygningsværk sådan, så der også i fremtiden vil være liv i det enestående hus, udtaler administrerende direktør i Realdania Byg, Peter Cederfeld i en pressemeddelelse.